Tri mladića iščupala znak ‘Stop’ na križanju. Sudac: Dobro ste i prošli…

Trojica mladića proglašeni su krivim i osuđeni jer su iz obijesti iščupali prometni znak na križanju.

Prema nedavnoj presudi, sve se dogodilo oko 21.40 sati u mjestu Dugo Selo Lukačko sjeverno od Virovitice, na križanju Ulice M. Gupca, Ulice Sv. Trojstva i Ulice Kut.

“Uporabom tjelesne snage iz zemlje su iščupali prometni znak “Stop” i bacili ga na travnjak pokraj ceste. Dakle, na javnom mjestu ponašali su se na naročito drzak i nepristojan način”, navodi sudac u presudi.

Znak Stop na križanju u Dugom Selu Lukačkom / Foto: Google street view

Mladići u dobi od 23, 25 i 26 godina osuđeni su na po 300 eura kazne te po 13,27 eura troškova prekršajnog postupka. No, sudac je naglasio kako su mogli proći i mnogo gore jer je za taj prekršaj predviđena kazna od 700 do 4000 eura ili 30 dana zatvora.

“Sud se odlučio za iznose za koje smatra da su odgovarajući zbog vođenja računa o mjestu i vremenu počinjenja prekršaja i intenzitetu remećenja javnog reda i mira.

Novčane kazne odmjerene su u visini posebnog zakonskog minimuma, a zbog vođenja računa o vrlo mladoj životnoj dobi svih trojice suokrivljenika”, naglasio je sudac u presudi.

Objava Tri mladića iščupala znak ‘Stop’ na križanju. Sudac: Dobro ste i prošli… pojavila se prvi puta na Danica.hr.