Dvije poznate tvrtke završile na sudu zbog 25.000 litara jestivog ulja

Poslovni spor između dvije poznate tvrtke okončan je presudom kojom će jedna drugoj morati platiti dosta visoku odštetu.

Prema nepravomoćnoj presudi u petak, riboprerađivačka tvrtka Mardešić iz Salija morat će Fortenovinoj Zvijezdi platiti 26.500 eura plus kamate te pokriti oko 6700 troškova parničnog postupka. Postane li presuda pravomoćna, ukupan iznos će se popeti na više od 40.000 eura.

Mardešić i Zvijezda potpisali su još u travnju 2022. godine ugovor o isporuci 50 metričkih tona jestivog suncokretova ulja za ukupno 137.000 eura plus pdv. Prva cisterna od 25 tona isporučena je i naplaćena, ali od druge cisterne Mardešić je odustao.

PRODALI U ČAPORICE

Kazali su kako su zbog “trenutne situacije na tržištu primorani stornirati isporuku ove cisterne jer je veliki pritisak na nas od suvlasnika iz Francuske da se ulje nabavi preko njihovih dobavljača po cijeni od 1,60 eura/kg, dok bi ugovorena cijena sa Zvijezdom bila 2,75 eura/kg plus prijevoz do Salija”.

“Svjesni smo da odustajanje od ugovorene cisterne vjerojatno znači kraj našeg dugogodišnjeg poslovnog odnosa, ali nadam se da ćete razumjeti našu poziciju i jednog dana nas možda ipak ponovno razmotriti kao potencijalnog kupca”, napisali su iz Mardešića Zvijezdi.

Zvijezda je nakon toga bila primorana cisternu od 25 tona ulja u prosincu 2022. godine prodati riboprerađivačkoj tvrtki Conex trade iz Čaporica kod Trilja, i to po cijeni od 1667 eura za tonu, umjesto ugovorene cijene s Mardešićem od 2750 eura. Dakle, 40 posto jeftinije.

NEPRAVOMOĆNA PRESUDA

Zato tužbom od Mardešića traže pokriće razlike koja na toj cisterni iznosi 26.500 eura. Jasno je, kažu u Zvijezdi, da je nakon pada cijena ulja na tržištu Mardešić odlučio ne ispuniti ugovorne obveze, već robu nabaviti od drugih dobavljača.

U čemu je bila ‘kvaka’? Mardešić je dogovorio isporuku 50 tona ulja u situaciji kad su cijene zbog ruske agresije na Ukrajinu podivljale. Nakon što su cijene najesen osjetno pale, zaključili su da je bolje kupiti ulje povoljnije od drugih dobavljača.

No, sud je ovaj tjedan presudio da su time prekršene ugovorne obveze te moraju obeštetiti Zvijezdu. S kamatama i troškovima postupka iznos bi se mogao popeti na više od 40.000 eura. Presuda je nepravomoćna i Mardešić se na nju može žaliti u zakonom predviđenom roku.

Objava Dvije poznate tvrtke završile na sudu zbog 25.000 litara jestivog ulja pojavila se prvi puta na Danica.hr.