Državna službenica maznula 62.000 eura: ‘Trošila na sandale, ljubavnike…’

Službenica državnog zavoda maznula je 62.000 eura iz blagajne i potrošila ih na luksuznu odjeću, ljubavnike i putovanja.

Sažetak je to neobičnog pravosudnog slučaja i izjava brojnih svjedoka kojim je potkrijepljena presuda protiv 67-godišnje umirovljenice. Odvjetništvo je tereti za brojne pronevjere iz blagajne uzajamne pomoći koju je u Državnom hidrometeorološkom zavodu vodila od lipnja 2000. do veljače 2011. godine.

Prema nedavnoj presudi, iz blagajne je u tom razdoblju ‘maznula’ otprilike 470.000 kuna. Sve se otkrilo 2011. godine, optužnica je podignuta još 2014., a ne pitajte nas zašto se na presudu čekalo dosad jer odgovor na to pitanje nemamo.

Kako bilo, u presudi stoji da je takvim postupanjem nekadašnja zaposlenica DHMZ-a oštetila 89 zaposlenika koji su uplaćivali novac u blagajnu uzajamne pomoći. Njezina kolegica na sudu je svjedočila kako se baš vidjelo da okrivljenica troši novac iz njihove zajedničke blagajne koju je vodila.

“Kako se vidjelo? Pa, imala je šminkerske sandale, imala je ljubavnike i ko zna gdje je sve trošila novce. Kupila je zemljište, putovala u Rusiju, bilo je vidljivo da se drugačije ponašala. A otišla je na bolovanje čim se utvrdilo da fale novci”, ispričala je svjedokinja.

Optuženica je negirala da je ona uzimala novac vadeći se na manjkavu evidenciju uplata, isplata i povrata pozajmica. No, njezin su iskaz pobili vještaci i brojni ispitani svjedoci. Posebno zaposlenici DHMZ-a koji su oštećeni u cijelom postupku.

Umirovljenica s mirovinom od 700 eura osuđena je za kazneno djelo pronevjere te je dobila godinu dana uvjetnog zatvora. Mora vratiti novac zaposlenicima DHMZ-a i platiti 3000 eura troškova kaznenog postupka.

Objava Državna službenica maznula 62.000 eura: ‘Trošila na sandale, ljubavnike…’ pojavila se prvi puta na Danica.hr.