Šume radniku moraju platiti 130.000 eura: ‘Rad s motorkom me slomio’

Hrvatske šume svojem radniku (53) moraju isplatiti 130.000 eura odmah i 800 eura svaki mjesec do kraja života..

Mirko se u HŠ-u zaposlio kao 25-godišnjak te je na poslovima sjekača i šumskog radnika radio 26 godina. Nedavno mu je utvrđena potpuna nesposobnost za rad zbog 70 posto bolesti te 30 posto profesionalne bolesti, sindroma karpalnog kanala, što je “izravna posljedica dugotrajnog teškog fizičkog rada“.

“Počeo sam u Šumama raditi kao zdrav i jak 25-godišnjak, a danas sam ruina od čovjeka. Počeo sam kao sjekač s motornom pilom teškom sedam kilograma i tijekom osam sati morao sam nasjeći preko 20 kubika drva.

No, zdravlje mi se pogoršalo, pa sam premješten na poslove šumskog radnika, ali i dalje sam radio teške fizičke poslove: krčenje, rad kosirom, motorkom, rad na traktoru i sličnim teškim strojevima”, svjedočio je Mirko.

ČETIRI OPERACIJE

Kako je utvrdio vještak, zdravstveno stanje mu se pogoršavalo te su uslijedile tri operacije karpalnog kanala i operacija vratne kralježnice. Nakon višekratnih vještačenja, radniku je “radi opće nesposobnosti za rad priznato pravo na invalidsku mirovinu sa omjerom 30 posto profesionalna bolest i 70 posto bolest”.

Vještak je naveo kako se sindrom karpalnog kanala kod radnika razvio nakon višegodišnjeg rada s motornom pilom. Bolest je uzrokovana suženjem kanala u području ručnog zgloba kroz koji prolazi medijalni živac.

Kasnije su uslijedili i problemi s vratnom kralježnicom pa je došla nova operacija. Radnik je tužbom do Hrvatskih šuma tražio 117.000 eura odštete, 13.000 eura troškova parničnog postupka, 440 eura mjesečno zbog izgubljene zarade i 360 eura za tuđu pomoć i njegu.

Sutkinja mu je prošli tjedan dosudila tražene iznose te Šumama naložila i plaćanje kamata. Presuda je nepravomoćna, a Hrvatske šume imaju pravo žalbe u zakonom predviđenom roku.

Objava Šume radniku moraju platiti 130.000 eura: ‘Rad s motorkom me slomio’ pojavila se prvi puta na Danica.hr.